लेकिन रस्कोलनिकोव तो निकसके सड़क पर पहुँच चुकले हल । निकोलायेव्स्की पुल पर ओकरा साथ एगो बहुत अप्रिय घटना हो जाय के चलते ऊ एक तुरी आउ पूरा तरह से होश-हवास में आ गेलइ । एगो कल्यास्का (घोड़ा-गाड़ी) के कोचवान ओकर पीठिया पर कसके एक चाबुक जमइलकइ, ई बात लगी कि ऊ घोड़वा के गोड़वा तर दबते-दबते बचलइ, हलाँकि कोचवान तीन-चार तुरी ओकरा तरफ चिल्लाके सवधान कइलके हल । चाबुक के चोट पड़ला से ऊ एतना गोस्सा हो गेलइ, कि ऊ उछलके रेलिंग (जंगला) तरफ चल गेलइ (मालूम नयँ काहे ऊ पुल के बीचोबीच से जा रहले हल, जाहाँ गाड़ी आवऽ जा हइ, आ अदमी हुआँ से पैदल नयँ जा हइ), आउ गोस्सा से दाँत पिस्से लगलइ । जाहिर हइ, चारो तरफ से हँस्सी फूट पड़लइ ।